राष्ट्रीय अनुवाद मिशन (एन.टी.एम.) का विचार मूल रूप से भारत के प्रधानमंत्री डॉ.मनमोहन सिंह ने दिया। राष्ट्रीय ज्ञान आयोग National Knowledge Commission (NKC) की पहली बैठक में उन्होंने कहा कि ज्ञान के कई महत्वपूर्ण क्षेत्रों में पहुँच बढ़ाने के लिए एवं निरन्तर ज्ञानार्जन तथा शिक्षा में लोगों की भागीदारी को व्यापक एवं सशक्त बनाने के लिए अनूदित सामग्री अत्यावश्यक है। श्री सैम पित्रोदा की अध्यक्षता में आयोग ने सुझावों को संकलित किया तथा भारत में शिक्षा की दृष्टि से अनुवाद को प्रोत्साहित तथा उन्नत करने के लिए एक अलग संस्था या मिशन की यथाशीघ्र स्थापना की आवश्यकता का महत्व समझा।